ΓΡΑΠΤΗ ΕΡΩΤΗΣΗ E-2088/97 υποβολή: Hiltrud Breyer (V) προς την Επιτροπή (19 Iουνίου 1997)

Θέμα: Υπαίθρια λιγνιτωρυχεία

1. Στις 3 Απριλίου 1997 η Ευρωπαϊκή Επιτροπή αποφάσισε στις Βρυξέλλες να σταματήσει τη διαδικασία προσφυγής της κατά της συνέχισης της λειτουργίας υπαίθριων λιγνιτωρυχείων. Αιτία της απόφασης αυτής ήταν η διαπίστωση της Επιτροπής ότι οι άδειες που χορηγήθηκαν για τη λειτουργία των λιγνιτωρυχείων συνάδουν με το κοινοτικό δίκαιο.

α) Πώς αιτιολογεί η Επιτροπή την εν λόγω απόφαση;

β) Γιατί πιστεύει η Επιτροπή ότι δεν παραβιάζεται η οδηγία του Συμβουλίου για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (85/337/ΕΟΚ);

2. Στην Ομοσπονδιακή Δημοκρατία της Γερμανίας σχεδιάζεται η συγχώνευση των εταιρειών εκμετάλλευσης των λιθανθρακωρυχείων Saarberg AG και Ruhrkohle AG. Με τη συγχώνευση αυτή θα συγκεντρωθεί σε μία επιχείρηση σχεδόν το 100% του εξορυσσόμενου λιθάνθρακα στην Ομοσπονδιακή Δημοκρατία της Γερμανίας. Οι επιχειρήσεις αυτές αναπτύσσουν επίσης ευρύτατες οικονομικές δραστηριότητες και σε άλλους τομείς, πράγμα το οποίο σημαίνει ότι η συγχώνευση αυτή θα δημιουργήσει και σε άλλους τομείς μία συγκέντρωση που αποκλείει τον ανταγωνισμό.

Πιστεύει η Ευρωπαϊκή Επιτροπή ότι αυτή η μονοπωλιακού τύπου συγχώνευση συμβιβάζεται με το κοινοτικό δίκαιο περί ανταγωνισμού;

Απάντηση του κ. Van Miert εξ ονόματος της Επιτροπής (23 Ιουλίου 1997)

1. Η Επιτροπή δεν γνωρίζει καμία απόφαση της 3ης Απριλίου 1997 όσον αφορά τα υπαίθρια λιγνιτωρυχεία. Όντως, η Επιτροπή δεν έχει λάβει καμία απόφαση για τα υπαίθρια λιγνιτωρυχεία κατά τη διάρκεια των τελευταίων μηνών.

Ωστόσο, αληθεύει ότι, βάσει αναφορών που υποβλήθηκαν στην Επιτροπή Αναφορών του Κοινοβουλίου ((Αναφορές 392/95, 584/95, 293/96 και 947/96. )), η Επιτροπή εξετάζει το θέμα δύο υπαίθριων λιγνιτωρυχείων που βρίσκονται στη Γερμανία. Η Επιτροπή δεν έχει λάβει ακόμη τελική απόφαση για τις εν λόγω υποθέσεις.

2. Οι εταιρείες Ruhrkohle AG και Saarbergwerke AG ανακοίνωσαν ότι τις προσεχείς εβδομάδες σκοπεύουν να ενημερώσουν την Επιτροπή για το σχέδιο συγχώνευσης των δραστηριοτήτων τους εξόρυξης στους ποταμούς Ruhr και Saar. Μέχρι στιγμής, η Επιτροπή δεν διαθέτει περισσότερες πληροφορίες για τη σχεδιαζόμενη συγκέντρωση. Οι συγκεντρώσεις επιχειρήσεων στον τομέα της εξόρυξης λιθάνθρακα υπόκεινται στον προληπτικό έλεγχο συγχωνεύσεων σύμφωνα με το άρθρο 66 της συνθήκης ΕΚΑΧ. Για να διαπιστωθεί εάν η συγχώνευση της Ruhrkohle AG με την Saarbergwerke AG συμβιβάζεται με την κοινή αγορά, πρέπει να εξεταστεί η διάρθρωση της προσφοράς και της ζήτησης καθώς και οι όροι του ανταγωνισμού στη θιγόμενη γεωγραφική αγορά και αγορά προϊόντος. Δεδομένης της μεγάλης ζήτησης λιθάνθρακα στη Γερμανία, η εξέταση πρέπει να επικεντρωθεί στο ερώτημα εάν οι εισαγωγές λιθάνθρακα από τρίτες χώρες (εισαγόμενου άνθρακα) και από το ενδοκοινοτικό εμπόριο μειώνουν σημαντικά τα περιθώρια ανταγωνισμού των εγχώριων παραγωγών και, από την άποψη της ζήτησης, συνιστούν ικανοποιητική εναλλακτική λύση όσον αφορά τον εφοδιασμό. Η Επιτροπή δεν είναι σε θέση να προδικάσει το αποτέλεσμα της εν λόγω εξέτασης.

Σε περίπτωση που το εν λόγω σχέδιο αφορά προϊόντα ή αγορές που δεν εμπίπτουν στο πεδίο εφαρμογής της συνθήκης ΕΚΑΧ (π.χ. δραστηριότητες της Saarbergwerke στον τομέα της κατασκευής μηχανών ή της διάθεσης απορριμμάτων), η συγχώνευση πρέπει, στο βαθμό του δυνατού, να κοινοποιηθεί και σύμφωνα με τον κανονισμό αριθ. 4064/89 του Συμβουλίου («κανονισμός για τον έλεγχο των συγκεντρώσεων») ((ΕΕ L 395 της 30.12.1989. )).